Acceptarea şi digerarea eşecului "a fost o provocare pentru mine când eram tânăr", a declarat marţi atacantul norvegian Erling Haaland, care a marcat duminică pentru Manchester City împotriva lui Manchester United, după ce irosise mai devreme o ocazie uriaşă în acest derby, scrie AFP.
Calităţile mentale ale atacantului în vârstă de 23 de ani au fost evidenţiate de antrenorul său, Pep Guardiola, după victoria cu 3-1.
"Cei mai mari jucători pe care i-am cunoscut au această capacitate incredibilă de a uita într-o clipă", a spus spaniolul când a fost întrebat despre Haaland, care a ratat, singur în faţa porţii, cu puţin înainte de pauză.
"Am ratat o mulţime de ocazii. Probabil că voi rata o altă mare ocazie şi în viitor. Oamenii mă vor critica. Ar trebui să mă gândesc la asta? Nu. Trebuie să mă concentrez să înscriu alte goluri", a afirmat Haaland într-o conferinţă de presă, cu o zi înaintea meciului cu FC Copenhaga din returul optimilor de finală ale Ligii Campionilor. În tur, City s-a impus în deplasare cu 3-1.
Haaland a explicat că a cultivat această forţă mentală de-a lungul anilor, umplând încetul cu încetul golurile care existau la începutul carierei sale.
"A fost o provocare pentru mine când eram tânăr. Îmi amintesc, puteam începe să plâng dacă echipa pierdea şi eu ratam multe ocazii, aşa că am muncit mult la asta", a spus norvegianul.
"Cred că este o provocare pentru că sunt foarte exigent cu mine şi ştiu că aşa sunt şi coechipierii şi antrenorul meu, tot timpul. Acesta e un aspect la care trebuie lucrat. Până la urmă, totul vine de aici", a conchis el
Atacantul venit de la Borussia Dortmund a fost ironizat în Anglia după ce a ratat o mare ocazie în primul său meci oficial la City, pierdut cu 3-1 împotriva lui Liverpool în Community Shield (Supercupa Angliei) în iulie 2022. Asta nu l-a împiedicat să încheie sezonul cu 52 de goluri în 53 de meciuri, în toate competiţiile, doborând mai multe recorduri.
În actuala stagiune, internaţionalul norvegian are 28 de goluri în 31 de meciuri, adică un procentaj identic, în ciuda accidentării la un picior din cauza căreia a lipsit două luni.